送襄陽盧判官奏開河事
作者：錢起
朝代：唐

paragraphs: 千里趨魏闕，一言簡聖聰。
河流引關外，國用贍秦中。
有詔許其策，隨山興此功。
連雲積石阻，計日安波通。
飛櫂轉年穀，利人勝歲豐。
言歸漢陽路，拜手蓬萊宮。
紫殿賜衣出，青門酣酌同。
晚陽過微雨，秋水見新鴻。
坐惜去車遠，愁看離館空。
因思郢川守，南楚滿清風。